# Уведомление за стартиране на производство по издаване на общ административен акт на министъра на земеделието за въвеждане на забрана за улов на бели пясъчни миди от видовете *Donax trunculus* *и Chamelea gallina* в периода от 01 май до 31 юли 2022 г.

На основание чл. 66 и следващите от Административнопроцесуалния кодекс Ви уведомявам за стартирането на производство по издаване на общ административен акт заповед на министъра на земеделието за въвеждане на временна забрана за улов на бели пясъчни миди от видовете *Donax trunculus* *и Chamelea gallina* в българската акватория на Черно море.

С акта се предвижда, с цел опазване на популациите от бели пясъчни миди в Черно море, да бъде въведена забрана за улова им в периода от 01 май до 31 юли 2022 г. включително, на основание чл. 30, ал. 3, т. 1 от Закона за рибарството и аквакултурите.

Уведомявам Ви, че може да участвате в производството, като всички писмени предложения и възражения по проекта на административен акт следва да бъдат изпращани в едномесечен срок от датата на публикуване до Министерство на земеделието, на адрес: гр. София 1040, бул. „Христо Ботев” № 55 и на следния електронен адрес: opor@mzh.government.bg

****

РЕПУБЛИКА БЪЛГАРИЯ

**Заместник-министър на земеделието**

 **ОДОБРЯВАМ:**

**ДО**

**МИНИСТЪРА НА ЗЕМЕДЕЛИЕТО**

**Д-Р ИВАН ИВАНОВ**

**Д О К Л А Д**

**от Стефан Бурджев – заместник-министър на земеделието**

**Относно**: Стартиране на процедура по издаване на общ административен акт – заповед за въвеждане на временна забрана за улов на бели пясъчни миди(*Donax trunculus* и *Chamelea gallina*) в Черно море

**УВАЖАЕМИ ГОСПОДИН МИНИСТЪР,**

На проведено на 26 ноември 2021 г. заседание на Консултативния съвет по рибарство (КСР), въз основа на мотивирано предложение от представители на сектор рибарство и след проведено обсъждане, бе взето решение за въвеждане на временна забрана за улов на бели пясъчни миди в периода на тяхното размножаване през 2022 г. (през месеците май, юни и юли) с оглед опазване на популациите им.

С цел създаване на условия за по-голяма прозрачност и осигуряване на участието на по-широк кръг от заинтересовани лица в процеса на взимане на решение за въвеждане на мерки за управление на запасите на белите пясъчни миди, на 10 февруари 2022 г. Изпълнителна агенция по рибарство и аквакултури (ИАРА) организира виртуална среща с риболовци, преработватели, представители на научни организации и администрацията. При проведеното обсъждане всички участници се обединиха около необходимостта от въвеждане на забрана за улов на двучерупчести от видовете *Donax tranchulus* и *Chamelea galina* през пролетните месеци, по време на масовото им размножаване, но не е постигнато единодушие относно продължителността и периода на забраната.

Института по рибни ресурси (гр. Варна), въз основа на предварителни данни от научните проучвания, проведени до момента от тях, поддържат становището, че в периода от 15 април до 30 юли мидите са в процес на съзряване на гонадите и активно размножаване, поради което предлагат в този период да бъде забранен уловът на бели пясъчни миди (*Chamelea gallina* и *Donax trunculus*) в акваторията на Черно море през 2022 г.

Института по рибни ресурси изпълнява проект № BG14MFOP001-6.003-0004 „Изследвания върху видовете от групата на белите миди и предложение за нови управленски мерки (WHITECLAM)“, финансиран от Програмата за морско дело и рибарство 2014-2020. Независимо, че изпълнението на проекта все още не е приключило (очаква се да приключи през април тази година) и окончателните резултати от него все още не са публикувани, предварителните данни потвърждават, че в периода от 15 април до 30 юли мидите са в процес на активно размножаване.

Единствената призната в страната междубраншова организация в сектора на рибарството „Асоциация на производителите на рибни продукти БГ ФИШ“ предлага въвеждане на забрана за улов на бели миди за поне три месеца, с цел опазване на ресурса. В допълнение е предложено извършването на оценка на ефекта от такава забрана, включително и на икономическата полза, която би имала тази мярка за добива на по-качествен продукт. Сдружение „Организация на производителите Черноморска мида“, призната организация на производителите на продукти от риболов, подкрепя тримесечна забрана през пролетния размножителен период на мидите, за да може през есента да се добиват екземпляри с по-голям размер, респективно с по-висока цена. Част от присъствалите на срещата представители на риболовния сектор биха подкрепили забрана в размножителния период на мидите, но само в рамките на един месец или до 45 дни, поради икономически причини, наличие на пазар в другите европейски страни през този период (следствие на въведени забрани за улова им и повишено търсене през туристическия сезон в някои европейски страни) и въз основа на лични наблюдения по отношение на размножителния процес на белите пясъчни миди от вида *Donax trunculus*.

В допълнение Ви информирам, че предвид нарасналия стопански интерес за добив на бeли пясъчни миди, през последните години са проведени редица дискусии, включително и на предходни заседания на КСР, относно проблемите при добива им, начините за улова им, прилагането на различни мерки за управление на този вид риболов, както и за въвеждане на забрана за улов през размножителния им период.

За установяване на подходящите забранени периоди за улов с цел опазване на запасите им, са изискани становища от научните институти в страната. Съгласно предоставените научни становища от Института по рибни ресурси (гр. Варна), Института по океанология и Института по биоразнообразие и екосистемни изследвания към Българска академия на науките, все още няма достатъчна актуална научна информация за състоянието на запасите от бели пясъчни миди в българската акватория на Черно море. Размножителният период на видовете пясъчни миди обект на стопански риболов (*Donax trunculus* и *Chamelea gallina*) започва през пролетта и завършва в края на летния сезон. В получените научни становищата е предложено въвеждане на забрана за улов:

- в периода 15 април – 15 юли, когато мидите са в период на съзряване на гонадите и активно размножаване (Институт по рибни ресурси);

- за период от четири месеца (май-август), когато е най-интензивното изхвърляне на полови продукти, подобно на действаща забрана в Турция (Институт по океанология);

- в периода от февруари до октомври с цел да се обхванат периодите на размножителна активност на двата основни вида *Chamelea gallina* и *Donax trunculus* (Институт по биоразнообразие и екосистемни изследвания).

Забрана за улов на бели миди е въвеждана през 2019 г. (в периода 22 май – 22 юни) и 2020 г. (в периода 11 май – 20 юли) със заповед на министъра на земеделието, храните и горите, съгласувано с министъра на околната среда и водите, на основание чл. 30, ал. 3, т. 1 от Закона за рибарството и аквакултурите.

През 2021 г. ИАРА проведе консултации с научните институти, постоянно действащата работна група, определена със Заповед № РД 09-714/09.09.2020 г. на министъра на земеделието, храните и горите, и представители на браншовите организации в сектора. Институтът по рибни ресурси предложи въвеждането на експериментална забрана за срок от две години в два периода: пролетен 15 април – 15 юни и есенен 01 септември – 30 октомври. Постоянно действащата работна група, създадена като експертен орган към изпълнителния директор на ИАРА, със задача, при възникнала необходимост да предоставя своевременна и мотивирана информация относно промени в определените съгласно Приложение № 1 от ЗРА периоди на забрана за видовете риби и други водни организми, през 2021 г. предостави становище в подкрепа на въвеждането на забранен период от 15 април до 15 юли, през който мидите се намират в период на съзряване на гонадите и активно размножаване, отчитайки, освен екологичната и икономическата ситуация в страната.

Проведена бе и обществена консултация по реда на чл. 66 и следващите от Административнопроцесуалния кодекс за издаване на общ административен акт за въвеждане на временна забрана за улов на бели пясъчни миди в българската акватория на Черно море. Поради непостигнато съгласие между представителите на риболовния бранш, производството по издаване на административния акт бе прекратено и забрана за улов на бели пясъчни миди през 2021 г. не беше въведена.

Един от основните принципи на доброто управление, на които се основава Общата политика в областта на рибарството, е определянето на мерки в съответствие с най-добрите налични научни препоръки. Липсата на достатъчна научна информация не следва да оправдава отлагането на мерки за управление, целящи опазването на видовете, които са обект на риболов. В този случай прилагането на подхода на предпазливост към управлението на рибарството има за цел да гарантира, че експлоатацията на живите морски биологични ресурси осигурява възстановяването и поддържането на популациите им над нивата, позволяващи максимален устойчив улов. Също така, Кодексът за поведение за отговорен риболов на Организацията за прехрана и земеделие на Обединените нации, предвижда държавите да прилагат широко подхода на предпазливост към опазване, управление и експлоатацията на живите водни ресурси, за да ги защитят и да опазят водната околна среда, а липсата на адекватна научна информация не трябва да се използва, като причина за отлагане или не предприемане на мерки за опазване и управление.

**УВАЖАЕМИ ГОСПОДИН МИНИСТЪР,**

Във връзка гореизложеното, моля за Вашето одобрение да бъде стартирана процедура, по чл. 66 и следващите от Административнопроцесуалния кодекс, за издаване на общ административен акт - заповед за въвеждане на временна забрана за улов на бели пясъчни миди(*Donax trunculus* и *Chamelea gallina*) в Черно море през 2022 г. за периода от 01 май до 31 юли, съобразно решението на КСР и предвид наличните научни становища.

**ПРИЛОЖЕНИЕ**: Проект на заповед.

**С уважение,**



РЕПУБЛИКА БЪЛГАРИЯ

Министър на земеделието

**ПРОЕКТ**

**З А П О В Е Д**

На основание чл. 30, ал. 3, т. 1 от Закона за рибарството и аквакултурите (ЗРА), чл. 3, ал. 1 и чл. 5, ал. 2 от Устройствения правилник на Министерство на земеделието, храните и горите (Обн. ДВ. бр. 82 от 18.10.2019 г.), във връзка със съгласувателно писмо с изх. №………………/……………..2022 г. на Министерство на околната среда и водите и одобрен доклад с рег. № …………………../………………… на Стефан Бурджев – заместник-министър на земеделието

**Н А Р Е Ж Д А М:**

I. Забранява се стопанският и любителският риболов на бели пясъчни миди oт видовете *Donax trunculus* и *Chamelea gallina* в българската акватория на Черно море, считано от 01.05.2022 г. до 31.07.2022 г. включително.

II. В срока по т. I се забранява пренасянето, съхранението, превозването и първата продажба на бели пясъчни миди oт видовете *Donax trunculus* и *Chamelea gallina,* с изключение на количествата уловени преди 01.05.2022 г.

Заповедта подлежи на обжалване по реда на Административнопроцесуалния кодекс в едномесечен срок от съобщението за издаването ѝ или в 14-дневен срок от отделните съобщения до лицата, участвали в производството пред административния орган.

Заповедта да се публикува на електронните страници на Министерството на земеделието и Изпълнителна агенция по рибарство и аквакултури (ИАРА).

Контрол по изпълнение на заповедта възлагам на изпълнителния директор на ИАРА.

